ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/1941 ΤΗΣ ΕΠΙΤΡΟΠΗΣ

της 13ης Οκτωβρίου 2022

για την απαγόρευση εισόδου, διακίνησης, διατήρησης, πολλαπλασιασμού ή ελευθέρωσης ορισμένων επιβλαβών οργανισμών σύμφωνα με το άρθρο 30 παράγραφος 1 του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 30 παράγραφος 1,

Εκτιμώντας τα ακόλουθα:

(1) Το 2021 αρκετά κράτη μέλη κοινοποίησαν στην Επιτροπή την επισήμως επιβεβαιωμένη παρουσία, σε φορτία φυτών, φυτικών προϊόντων και άλλων αντικειμένων που κατάγονται από τρίτες χώρες, επιβλαβών οργανισμών που δεν είναι καταγεγραμμένοι ως ενωσιακοί επιβλαβείς οργανισμοί καραντίνας, ως επιβλαβείς οργανισμοί καραντίνας στις προστατευόμενες ζώνες ή ως ενωσιακοί ρυθμιζόμενοι επιβλαβείς οργανισμοί μη καραντίνας σύμφωνα με τον εκτελεστικό κανονισμό (ΕΕ) 2019/2072 της Επιτροπής (2) και δεν ρυθμίζονται βάσει του άρθρου 30 παράγραφος 1 του κανονισμού (ΕΕ) 2016/2031.

(2) Με βάση τα δεδομένα από προκαταρκτικές εκτιμήσεις κινδύνου ή αναλύσεις κινδύνου που έχουν διενεργηθεί μέχρι στιγμής από αρμόδιες αρχές και οργανισμούς, η Επιτροπή καταλήγει στο συμπέρασμα ότι οι εν λόγω επιβλαβείς οργανισμοί πληρούν τα κριτήρια που καθορίζονται στο παράρτημα I τμήμα 3 υποτμήμα 2 του κανονισμού (ΕΕ) 2016/2031.

(3) Οι οργανισμοί Chloridea virescens, Leucinodes orbonalis, Leucinodes pseudorbonalis, Resseliella citrifrugis και Spodoptera ornithogalli συγκαταλέγονται στους επιβλαβείς οργανισμούς για τους οποίους έχουν ληφθεί μέτρα από τις αρμόδιες αρχές βάσει του άρθρου 29 παράγραφος 1 του κανονισμού (ΕΕ) 2016/2031. Οι εν λόγω επιβλαβείς οργανισμοί έχουν αναχαιτιστεί αρκετές φορές στα σύνορα της Ένωσης και δεν είναι γνωστή η παρουσία τους στο έδαφος της Ένωσης.

(4) Οι Κάτω Χώρες έχουν διενεργήσει προκαταρκτική εκτίμηση κινδύνου για τον επιβλαβή οργανισμό Chloridea virescens (3) και ανάλυση κινδύνου επιβλαβών οργανισμών για το αμερικανικό είδος Spodoptera, που περιλαμβάνει τον επιβλαβή οργανισμό Spodoptera ornithogalli (4), για το έδαφος της Ένωσης. Και οι δύο καταλήγουν στο συμπέρασμα ότι οι εν λόγω επιβλαβείς οργανισμοί πληρούν τα κριτήρια για τους επιβλαβείς οργανισμούς καραντίνας που ορίζονται στο παράρτημα I τμήμα 1 του κανονισμού (ΕΕ) 2016/2031, όσον αφορά το έδαφος της Ένωσης. Ωστόσο, απαιτείται περαιτέρω εκτίμηση κινδύνου για να υποστηριχθεί η συμπερίληψή τους στο παράρτημα II του εκτελεστικού κανονισμού (ΕΕ) 2019/2072.

(5) Με βάση τις κατηγοριοποιήσεις που διενεργήθηκαν από την Ευρωπαϊκή Αρχή για την Ασφάλεια των Τροφίμων (στο εξής: Αρχή) για τους επιβλαβείς οργανισμούς Leucinodes orbonalis (5) και Leucinodes pseudorbonalis (6), οι εν λόγω επιβλαβείς οργανισμοί πληρούν τα κριτήρια για τους επιβλαβείς οργανισμούς καραντίνας που ορίζονται στο παράρτημα I τμήμα 1 του κανονισμού (ΕΕ) 2016/2031, όσον αφορά το έδαφος της Ένωσης. Ωστόσο, επισημάνθηκαν αβεβαιότητες σχετικά με τις επιπτώσεις τους λόγω κλιματικής καταλληλότητας. Βρίσκεται σε εξέλιξη περαιτέρω αξιολόγηση της κλιματικής καταλληλότητας, η αξιολόγηση της επίδρασης της κλιματικής αλλαγής στην εγκατάσταση των εν λόγω επιβλαβών οργανισμών στην Ένωση και των συνακόλουθων επιπτώσεών τους.

(6) Με βάση την κατηγοριοποίηση των επιβλαβών οργανισμών που διενέργησε η Αρχή, ο επιβλαβής οργανισμός Resseliella citrifrugis (7) πληροί τα κριτήρια για τους επιβλαβείς οργανισμούς καραντίνας που ορίζονται στο παράρτημα I τμήμα 1 του κανονισμού (ΕΕ) 2016/2031, όσον αφορά το έδαφος της Ένωσης. Επί του παρόντος, βρίσκεται σε εξέλιξη περαιτέρω εκτίμηση κινδύνου όσον αφορά τις οδούς εισόδου και εξάπλωσης του εν λόγω επιβλαβούς οργανισμού.

(7) Οι εν λόγω επιβλαβείς οργανισμοί έχουν αναχαιτιστεί πολλές φορές στα σύνορα της Ένωσης και μεγάλοι όγκοι των φυτών-ξενιστών τους εξακολουθούν να εισάγονται από χώρες στις οποίες είναι γνωστή η παρουσία των εν λόγω επιβλαβών οργανισμών, ενώ εγκυμονούν υψηλό φυτοϋγειονομικό κίνδυνο για το έδαφος της Ένωσης. Ως εκ τούτου, θεωρείται ότι υπάρχει άμεσος κίνδυνος εισόδου των εν λόγω επιβλαβών οργανισμών στο έδαφος της Ένωσης. Κατά συνέπεια, είναι σκόπιμο να ληφθεί το μέτρο της προσωρινής απαγόρευσης της εισόδου τους στην Ένωση έως ότου διενεργηθούν οι πλήρεις αναλύσεις κινδύνου. Οι εν λόγω επιβλαβείς οργανισμοί θα πρέπει επίσης να υποβάλλονται σε επισκοπήσεις βάσει κινδύνου σχετικά με τα σημεία ή τα συμπτώματά τους, όπως ορίζεται στο άρθρο 22 παράγραφος 1 του κανονισμού (ΕΕ) 2016/2031.

(8) Ο παρών κανονισμός θα πρέπει να εφαρμοστεί για επαρκές χρονικό διάστημα, ώστε να είναι δυνατή η ολοκλήρωση των εν λόγω εκτιμήσεων και αναλύσεων κινδύνου.

(9) Οι διατάξεις του παρόντος κανονισμού είναι σύμφωνες με τη γνώμη της μόνιμης επιτροπής φυτών, ζώων, τροφίμων και ζωοτροφών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1 Απαγόρευση επιβλαβών οργανισμών Οι επιβλαβείς οργανισμοί που απαριθμούνται στο παράρτημα δεν επιτρέπεται να εισάγονται, να διακινούνται ή να διατηρούνται, να πολλαπλασιάζονται ή να απελευθερώνονται στο έδαφος της Ένωσης.

Άρθρο 2 Έναρξη ισχύος και εφαρμογή Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται έως τις 31 Μαΐου 2027.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 13 Οκτωβρίου 2022. Για την Επιτροπή Η Πρόεδρος Ursula VON DER LEYEN

(1) Κανονισμός (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (ΕΕ L 317 της 23.11.2016, σ. 4).

(2) Εκτελεστικός κανονισμός (ΕΕ) 2019/2072 της Επιτροπής, της 28ης Νοεμβρίου 2019, για τη θέσπιση ενιαίων όρων για την εφαρμογή του κανονισμού (ΕΕ) 2016/2031 του Ευρωπαϊκού Κοινοβουλίου και του Συμβουλίου, όσον αφορά τα προστατευτικά μέτρα κατά των επιβλαβών για τα φυτά οργανισμών, και για την κατάργηση του κανονισμού (ΕΚ) αριθ. 690/2008 της Επιτροπής και την τροποποίηση του εκτελεστικού κανονισμού (ΕΕ) 2018/2019 της Επιτροπής (ΕΕ L 319 της 10.12.2019, σ. 1).

(3) Quickscan Chloridea virescens (συνοπτική επισκόπηση του Chloridea virescens)| Δημοσίευση | NVWA-αγγλικά

(4) American Spodoptera species risk assessment (εκτίμηση κινδύνου για το αμερικανικό είδος Spodoptera)| Δημοσίευση| NVWA-αγγλικά

(5) EFSA PLH Panel (EFSA Panel on Plant Health — Ομάδα της EFSA για την υγεία των φυτών). Επιστημονική γνώμη για την κατηγοριοποίηση του επιβλαβούς οργανισμού Leucinodes orbonalis. EFSA Journal 2021·19(11):6890, 28 σ. https://doi.org/10.2903/j.efsa.2021.6890.

(6) EFSA PLH Panel (EFSA Panel on Plant Health — Ομάδα της EFSA για την υγεία των φυτών). Scientific Opinion on the pest categorisation of Leucinodes pseudorbonalis. (Επιστημονική γνώμη για την κατηγοριοποίηση του επιβλαβούς οργανισμού Leucinodes pseudorbonalis). EFSA Journal 2021—19(11):6889, 21 σ. https://doi.org/ 10.2903/j.efsa.2021.6889.

(7) EFSA PLH Panel (EFSA Panel on Plant Health — Ομάδα της EFSA για την υγεία των φυτών). Scientific Opinion on the pest categorisation of Resseliella citrifrugis (Επιστημονική γνώμη για την κατηγοριοποίηση του επιβλαβούς οργανισμού Resseliella citrifrugis). EFSA Journal 2021ς19(8):6802, 19 σ. https://doi.org/10.2903/j.efsa.2021.6802.